Tomáš, Erik, poslanec NR SR (2020-12-04):
Vážený pán predsedajúci, vážený pán minister, kolegovia, kolegyne, pán minister, jedna vec je sa ospravedlniť, druhá vec je vám pripomenúť, že vláda je podriadená parlamentu. A naozaj nechať poslancov čakať takmer hodinu kvôli tomu, že vy sa tam na vláde hádate medzi sebou ako malé deti o tom, či budete otvárať školy alebo nie, lebo jedna vec je rokovanie, druhá vec je, že je úplne evidentné aj na verejnosti, že medzi pánom Matovičom a ministrami za SaS to iskrí. Takže prenášať toto iskrenie stranícke, nedôstojné ešte aj do parlamentu, nehnevajte sa na mňa, toto tu ešte nebolo. Opakujem, je to drzosť až arogancia, ktorú ste predviedli – nielen vy, ale aj celá vláda – voči parlamentu. A to, čo predvádzate voči deťom, sa už nedá ani komentovať. Bohužiaľ, celá krajina je obeťami alebo obeťou tohto amaterizmu a arogancie vlády. (Reakcie z pléna.) Už sa k rozpočtu dostanem. Viem, že sa vám to, vládni poslanci, ťažko počúva, pokojne mi robte kulisu naďalej, aspoň to Slovensko vidí. A poprosím vás, aj vy, keď budete vystupovať, aby ste vecne vystupovali k veciam. Budem sa na to tešiť. A teraz k rozpočtu. Vážený pán minister, vy ste po schválení tohto rozpočtu vládou povedali vetu: „Neberieme ľuďom, berieme sebe.“ Toto je vaša veta po tom, čo bol návrh rozpočtu schválený vo vláde. „Neberieme ľuďom, berieme sebe.“ Ale konáte pravý opak. Vy beriete ľuďom. Beriete dôchodcom, beriete rodinám, beriete deťom, beriete pracovníkom. Totiž, vážený pán minister, začnem prvou vecou, a to je ten toľko diskutovaný 13. dôchodok. Už v tomto roku sa malo naňho vyčleniť 589 mil. eur a vy napokon ste dôchodcom na 13. dôchodok dali len 300 mil. eur, to znamená, že dôchodcov ste ukrátili na 13. dôchodku v celkovom objeme 290 mil. eur. Takto ste dôchodcom zobrali. Zobrali ste dôchodcom. A tak dôchodcovia namiesto priemerného dôchodku trinásteho vo výške 460 eur uvidia dôchodok len vo výške od 50 eur do 300 eur, pričom tých 300 eur dostane len úzka skupina asi 16-tisíc dôchodcov. Takže zobrali ste dôchodcom 290 mil. eur a v návrhu štátneho rozpočtu na budúci rok rozpočtujete podobnú sumu napriek tomu, že pán predseda parlamentu a váš koaličný partner Kollár sľuboval dôchodcom, že na budúci rok to už bude o 100 mil. eur viac. Nič tam také nie je, čiže ďalšie klamstvo pána Kollára i celej vlády. Druhá vec, zobrali ste pracujúcim ľuďom alebo zamestnancom, pretože od 1. januára platia nové pravidlá pre minimálnu mzdu. Po prvé, podľa legislatívy schválenej mala minimálna mzda na budúci rok predstavovať výšku 500, pardon, 656 eur, ale vy ste vstúpili do platného zákona a upravili ho tak, že bude o 33 eur nižšia. Čiže ľuďom s minimálnymi penziami ste zobrali 33 eur. Čo je však ešte horšie, vy ste upravili aj tzv. minimálne mzdové úrovne, teda minimálne úrovne minimálnej mzdy, tých šesť úrovní, tak, že ste zvyšovanie na základe koeficientu zmenili na zvyšovanie podľa pevne stanovenej sumy, čím ste obrali týchto ľudí o neskutočné peniaze. A tretia vec, odpojili ste príplatky za prácu v noci, počas sviatkov a víkendov od minimálnej mzdy, čím vlastne tie príplatky od roku 2022 budú zmrazené, nebudú rásť. Konfederácia odborových zväzov vyrátala, že len na týchto opatreniach súvisiacich s minimálnou mzdou ste ľudí obrali o takmer jednu miliardu eur. Hovoríme o všetkých zamestnancoch, nielen o zamestnancoch v štátnom a verejnom sektore. Takže to je druhá skupina ľudí. No a tretia skupina ľudí sú mladé rodiny, respektíve ich deti. Ako dobre viete, pri obedoch zadarmo, respektíve – aby sme boli presní – dotácii na stravovanie sme tým deťom poskytli naozaj ďalší veľký objem peňazí, respektíve ich rodinám, no a konkrétne tých detí bolo 510-tisíc. Päťstodesaťtisíc detí, žiakov a škôlkarov posledného ročníka materských škôl malo nárok na spomínanú dotáciu. Vy ste zrušili toto opatrenie, respektíve ho výrazne oklieštili, pretože po novom bude, budú mať nárok alebo bude mať nárok na túto dotáciu len 65-tisíc detí, čiže 445-tisíc detí nedostane žiadnu dotáciu na obed. Keď to prerátate, odhadom, plus vyrátate prázdniny a podobne, je to suma 100 mil. eur. Takže, opakujem, dôchodcom ste zobrali na trinástom dôchodku 290 mil. eur, pracujúcim ľuďom na opatreniach súvisiacich s minimálnou mzdou a príplatkami a podobne takmer 1 mld., no a deťom, teda mladým rodinám na obedoch zadarmo 100 mil. eur. To sú teda fakt tvrdé rany, a preto nerozumiem tej vašej vete, ešte raz ju odcitujem: „Neberieme ľuďom, berieme sebe.“ Neviem, kde ste na to prišli, je to proste zavádzajúce tvrdenie. Viete, čo ma mrzí? A vlastne ono to aj súvisí s tým, že ten rozpočet je takto antisociálny. Že ste ho neprerokovali na tripartite. Ako keby sa tá vláda hanbila ten rozpočet antisociálny predložiť tripartite, a teda sociálnym partnerom, pretože vedela, že ľuďom berie. A čo je problém, že vy ste ho na tú tripartitu nepredložili v rozpore so zákonom. Vy ste porušili, pán minister aj celá vláda, zákon, pretože zákon o tzv. trojstranných rokovaniach, respektíve zjednodušene o tripartite hovorí explicitne, že tripartita musí prerokovať zákon o štátnom rozpočte. Vy ste to však neurobili a predložili ste ho nielen na vládu, ale aj do parlamentu. Ale ako hovorím, báli ste sa, že ten rozpočet vám najmä zástupcovia zamestnancov roztrhajú na kúsky. Čo považujem ináč, mimochodom, tiež za ďalší prejav arogancie moci, že sa tu nedodržujú zákony. Mimochodom, Konfederácia odborových zväzov sa v tomto zmysle obrátila na Generálnu prokuratúru. Ale to, čo ma mrzí ešte viac, pán minister, že vy naozaj ste si napožičiavali dosť peňazí. Vy tých peňazí máte neskutočne veľa. Máte hotovostnú rezervu vo výške niekoľkých miliárd eur, neviem, osem miliárd, môžte ma upraviť, opraviť, alebo menej, ale je to hotovostná rezerva v niekoľkých miliardách eur, ktoré do konca roka neminiete, ale ľuďom ste ich nedali. A keď sa už nebavíme o týchto sociálnych kategóriách, tak potom nerozumiem, prečo ste ich nedali tým vašim priateľom, podnikateľom a živnostníkom. Respektíve ste im dali takú pomoc, že podľa Medzinárodného menového fondu, pán minister, sme v poskytovaní finančnej pomoci v čase pandémie druhou najhoršou krajinou v Európskej únii. Horšie je už len Rumunsko. A toto je medzinárodný prieskum, toto je Medzinárodný menový fond, ktorý hádam nikto nemôže spochybniť. Toto nie je prieskum, ktorý sme si my v opozícii vycucali z prsta. Keď už nechcete počúvať naše výhrady. Opakujem, sme druhí najhorší po Rumunsku v Európskej únii, čo sa týka poskytovania finančnej pomoci. No a potom sa opýtali určité združenia, respektíve ľudia aj združení podnikateľských a živnostenských. Je taký prieskum aliancie podnikateľov Slovenska alebo Združenia podnikateľov Slovenska, aby som bol exaktný, a Slovenského živnostenského zväzu, kde vám tie čísla, pán minister, tiež neprajú. Bol to prieskum medzi malými a strednými podnikmi a napríklad 25 % podnikov konštatovalo, že kvôli slabej pomoci budú buď, budú znižovať tie mzdové nároky ľudí, teda úväzky, alebo ďalšia štvrtina sa vyjadrila, že budú asi prepúšťať týchto ľudí. Viem, že nezamestnanosť v posledných troch mesiacoch mierne stúpla, ale to sa porovnáva s druhým štvrťrokom, kde výrazne tá nezamestnanosť... pardon, stúpla, nezamestnanosť stúpla, teraz klesala, ale ten druhý štvrťrok bol naozaj veľmi nepekný, takže ak hovoríte o klesaní nezamestnanosti, tak to porovnávate s vysokými číslami. A podľa tohto prieskumu najmä tie najrizikovejšie odvetvia, ako je gastro, tvrdia, že aj po konečne, po konečne zvýšení tej finančnej pomoci od 15. 10. 50 % malých a stredných podnikov dokáže vydržať len dva mesiace. Čiže toto vám hovorí Medzinárodný menový fond, toto vám hovoria slovenskí podnikatelia a slovenskí živnostníci. To nehovoríme my. No a aby som vás dlhšie netrápil, vrátim sa tam, kde som začal. Viete, môžte sa zakrývať aj tým, že ste pravicovou vládou. Takzvane zodpovednou. Áno, toto je hodnotový konflikt. Vy ste pravičiari, my sme socialisti, sociálni demokrati, ľavičiari, tomu by som rozumel. Normálne povedať voličom, sme pravicová vláda a budeme to takto robiť. Nechceme obedy zadarmo, nechceme takú vysokú minimálnu mzdu, nechceme 13. dôchodok. Lenže vy ste pred voľbami, pán minister, hovorili niečo iné. Myslím OĽANO a váš premiér Matovič. Ak dovolíte, ja mám rád fakt presnosť, tak odcitujem teda pána Matoviča, čo povedal presne 15. 9. 2019, teda pol roka pred parlamentnými voľbami. Citujem súčasného premiéra Matoviča ešte ako opozičného politika. Pri predstavovaní a prezentácii podmienok vstupu do budúcej vládnej koalície bolo jednou z podmienok toto: „Nevstúpime do koalície, ktorá sa bude vopred ľuďom vyhrážať, že im zoberie súčasné sociálne výhody. Určite sa neulakomíme na to, aby sme ľuďom zobrali pár drobných. Nestrašme týchto ľudí tým, že im zoberieme sociálne výhody, že im zoberieme hneď na druhý deň po vzniku vlády obedy zadarmo alebo vlaky zadarmo, alebo že im zrušíme minimálnu mzdu, či siahneme na dôchodky,“ povedal v septembri 2019 súčasný premiér. Takže z toho jasne vyplýva, že pán Matovič oklamal verejnosť, oklamal svojich voličov, ale aj celú verejnosť. Nehorázne klamstvo, lebo potom tí ľudia mu mohli dávať hlas aj preto, že áno, sociálne výhody budú zachované. Nezostali. Je pravda, že nezrušili ste to na druhý deň, ale postupne, možno na tretí mesiac. Áno? Ale fakt do konca roka ste tu predviedli antisociálne tornádo, kde ste porušili prakticky všetky opatrenia prijímané v minulom volebnom období. Už sa nebavíme o opatreniach, ktoré boli prijaté v predchádzajúcich dvoch volebných obdobiach. No a ešte jeden smutný citát, síce tu pán predseda parlamentu nie je, ale to len dotvára celú tú mozaiku vášho antisociálneho snaženia, ktoré potvrdzuje aj tento rozpočet. Pán Kollár 5. 3. 2020, to znamená už po voľbách a v čase, keď už vedel, že sa rozbieha pandémia, pri zostavovaní koalície povedal: „Toto môžeme ľuďom sľúbiť, že my nebudeme vládou, ktorá sa nebude starať o obyčajných, bežných ľudí. Nebudeme určite blokovať a ničiť tie sociálne výhody, ktoré doteraz mali.“ To musíme povedať. To treba, aby ľudia počuli od nás, priatelia. Nehovoriac o tom, že na funkciu ministra práce sa dostal vlastne človek, pán Krajniak z hnutia SME RODINA, kde sa očakávalo, že keď priamo je v tom rezorte, tak bude strážiť ako oko v hlave tie sociálne opatrenia, tak toto si dovolil pán Kollár povedať už v čase, hovorím, keď vznikala koalícia, už v čase, keď vedel, že bude vo vláde, a v čase, keď vedel, že na Slovensku je pandémia, respektíve zlá epidemiologická situácia. Takto si páni Matovič a Kollár pošľapali po jazyku, to už dobre vieme. Pri pánovi Kollárovi treba ešte uviesť, že on aj hlasoval v opozícii za všetky tieto sociálne opatrenia, ktoré teraz jeho minister Krajniak ruší, a je mi teda ľúto, že návrh štátneho rozpočtu na budúci rok len tieto antisociálne tendencie potvrdzuje. A za stranu HLAS – sociálna demokracia chcem skonštatovať, že za týchto okolností, samozrejme, návrh rozpočtu nemôžeme podporiť. Ďakujem pekne.